b'\n_START_ARTICLE_\nOctena kiselina\n_START_PARAGRAPH_\nOctena kiselina (etanska kiselina, etan kiselina, acetatna kiselina), je karboksilna kiselina, kemijske formule CH\xe2\x82\x83COOH.\n_START_SECTION_\nOsobine i svojstva\n_START_PARAGRAPH_\nOd svih organskih kiselina naj\xc4\x8de\xc5\xa1\xc4\x87e susre\xc4\x87emo i koristimo octenu, jer se obi\xc4\x8dno pojavljuje kao sastojak hrane. U \xc4\x8distom je stanju bistra bezbojna teku\xc4\x87ina o\xc5\xa1tra mirisa, na 16,6 \xc2\xb0C o\xc4\x8dvrsne u kristalnu masu sli\xc4\x8dnu ledu (odatle \xc4\x8distoj bezvodnoj kiselini ime ledena octena kiselina), vrije na 118 \xc2\xb0C. S uobi\xc4\x8dajenim organskim otapalima mije\xc5\xa1a se u svim omjerima. Otapa sumpor, fosfor, olovo i mnoge organske spojeve._NEWLINE_Ubraja se u srednje jake kiseline. Mnogo je slabija od anorganskih, ali je ja\xc4\x8da od ve\xc4\x87ine organskih kiselina. Njezina razrije\xc4\x91ena otopina (ocat 6 i 9%-tni kupovni) dobiva se od pamtivijeka vrenjem iz alkoholnih otopina. Odavno je poznata kao sastojak vinskog octa._NEWLINE_U vinarstvu ju se ubraja u hlapljive kiseline. Nije po\xc5\xbeeljna u vinu i pokazatelj je je li vino bolesno.\n_START_SECTION_\nDobivanje\n_START_PARAGRAPH_\nNastaje biokemijskom oksidacijom etanola._NEWLINE_Najve\xc4\x87e koli\xc4\x8dine octene kiseline dobivaju se danas sintetski, i to oksidacijom acetaldehida, reakcijom metanola s ugljikovim monoksidom ili izravnom oksidacijom ugljikovodika._NEWLINE_Tzv. "drvni ocat" je naziv za vodeni destilat octene kiseline dobiven suhom destilacijom drveta.\n_START_SECTION_\nUporaba\n_START_PARAGRAPH_\nRabi se za konzerviranje zelenog povr\xc4\x87a i kao za\xc4\x8din salati i drugim jelima. _NEWLINE_Octena kiselina najvi\xc5\xa1e se tro\xc5\xa1i za proizvodnju anhidrida i estera (organskih acetata), koji su dobra otapala i sirovine za proizvodnju polimernih materijala (vlakana). Osim toga, rabi se za dobivanje svojih soli (metalnih acetata), koje nalaze primjenu u tekstilnoj industriji, zatim u proizvodnji olovnoga bjelila, insekticida, lijekova (aspirin, acetamid i dr.), kao octena esencija, otapalo, sredstvo za koagulaciju kau\xc4\x8dukova lateksa i dr.. U organskoj tehnologiji, kao jeftina kiselina svestrane primjene, octena kiselina zauzima sli\xc4\x8dan polo\xc5\xbeaj kao sumporna kiselina u te\xc5\xa1koj kemijskoj industriji. U novije se doba u tom pogledu \xc4\x8desto zamjenjuje jo\xc5\xa1 jeftinijom mravljom kiselinom.\n_START_SECTION_\nAcetanhidrid\n_START_PARAGRAPH_\nAnhidrid octene kiseline nazvan je jednostavno acetanhidrid. To je bezbojna teku\xc4\x87ina prodorna mirisa, slabo topljiva u hladnoj vodi, topljiva u organskim otapalima. Na povi\xc5\xa1enoj temperaturi ili u prisutnosti anorganskih kiselina \xc5\xbeestoko reagira s vodom. Naj\xc4\x8de\xc5\xa1\xc4\x87e se proizvodi od octene kiseline oduzimanjem vode, reakcijom s ketenom ili oksidacijom acetaldehida. Upotrebljava se za acetiliranje u organskoj sintezi, najvi\xc5\xa1e pri proizvodnji acetilceluloze.'